Tomáš Verner

Osobný život

Narodil sa v českom meste Písek, ale ako dvanásťročný sa presťahoval do hlavného mesta - Prahy. S krasokorčuľovaním začal vo veku 5 rokov, kvôli dievčaťu, ktoré sa mu páčilo v materskej škole. V roku 2010 ukončil vysokoškolské štúdium na Fakulte telesnej výchovy a športu Karlovej univerzity titulom „Bc“. Okrem rodnej češtiny hovorí plynule nemecky a anglicky a čiastočne rusky.
Jeho otec je lekár. Verner má staršieho brata Miroslava (nar. 1984), ktorý v minulosti jazdil v kategórii „športové dvojice“ a mladšiu sestru Kateřinu (nar. 1998).

Kariéra

S krasokorčuľovaním začal Verner ako päťročný. Predtým, ako sa rozhodol pre krasokorčuliarsku kariéru, venoval sa aj atletike a fotbalu. Vo veku 12 rokov sa presťahoval z rodného mesta Písek do Prahy, kde mal lepšie podmienky na krasokorčuliarsky rozvoj pod vedením trénerky Vlasty Kopřivovej.
Prvý národný titul vyhral v sezóne 2001/2002 (december 2001) a ešte v tej istej sezóne reprezentoval Česko prvýkrát na majstrovstvách Európy, kde obsadil konečné 14. miesto. Na majstrovstvách sveta sa nekvalifikoval do voľných jázd a skončil na 26. mieste. Počas nasledujúcich štyroch rokov bolo Vernerove najlepšie umiestnenie 10. miesto na majstrovstvách Európy a 13. miesto na majstrovstvách sveta. Väčšinu sezóny 2004/2005 musel vynechať po tom, ako si vytkol členok a natrhol sval. Okrem Prahy začal striedavo trénovať aj v nemeckom Oberstdorfe s trénerom Michaelom Huthom. Počas letnej prestávky strávil niekoľko týždňov v tréningovom centre vo fínskom meste Leppävirta.

Sezóna 2006/2007

V roku 2007 sa Vernerove výsledky výrazne zlepšili. Na majstrovstvách Európy vo Varšave viedol po krátkom programe a v celkovom poradí obsadil druhé miesto za Brianom Joubertom, čím sa stal prvým českým medailistom na majstrovstvách Európy v mužskej sólovej kategórii od roku 1992. Na majstrovstvách sveta v Japonsku bol po krátkom programe deviaty, ale voľná jazda, v ktorej predviedol sólový štvoritý toeloop, ako aj kombináciu štvoritého a trojitého toeloopa ho posunula na konečné štvrté miesto.

Sezóny 2007/2008 a 2008/2009

V roku 2008 sa Verner stal prvým českým majstrom Európy v mužskej sólovej kategórii (prvým Čechom bol Petr Barna, ktorý zvíťazil v roku 1992, ale reprezentoval ešte Česko-Slovensko). Na Majstrovstvách sveta v krasokorčuľovaní 2008 bol po krátkom programe štvrtý, no vďaka nervozite pokazil voľnú jazdu, v ktorej spadol, vynechal niekoľko skokov a skončil na pätnástom mieste.
V sezóne 2008/2009 bol nominovaný do dvoch súťaží série „Grand Prix“ - „Cup of China“ a „Cup of Russia“, kde skončil tretí a druhý, čím sa kvalifikoval do „Finále Grand Prix“. Vo finálovej súťaži skončil na štvrtom mieste. Na Majstrovstvách Európy 2009 si Verner vylepšil svoj osobný rekord v krátkom programe na 81,45 bodu a bol na priebežnom štvrtom mieste. Vo voľnej jazde ale urobil niekoľko chýb, čo ho posunulo na celkové šieste miesto. Na majstrovstvách sveta bol opäť štvrtý.

Sezóna 2009/2010

Sezónu začal ziskom striebornej medaily na súťaži „Trophée Eric Bompard 2009“. Počas súťaže „Skate America 2010“, na ktorej skončil piaty, sa nakazil chrípkovým vírusom typu A subtypu H1N1, z ktorého nebol schopný sa plne zotaviť do konca sezóny. Verner bol nominovaný ako prvý náhradník do finále Grand Prix, nastúpil namiesto zraneného Briana Jouberta a obsadil šieste miesto. Na majstrovstvách Českej republiky skončil druhý za Michalom Březinom. Pretrvávajúce zdravotné problémy sa odrazili na horších výsledkoch aj v medzinárodných súťažiach. Na Majstrovstvách Európy 2010 klesol Verner na desiate miesto, na Olympijských hrách 2010 bol devätnásty. Kvôli nedostatočnej pripravenosti sa rozhodol nezúčastniť na majstrovstvách sveta.

Sezóna 2010/2011

Pred začiatkom sezóny sa Verner rozhodol pre výmenu trénerov a začal trénovať pod vedením Roberta Emersona v Richmond Hill, neďaleko Toronta. Rovnako zmenil aj choreografa - Kanaďanku Lori Nicholovú nahradil Talian Pasquale Camerlengo. Zatiaľ čo v Európe obvykle trénoval svoj program po častiach a v celku len pred súťažou, jeho nový tréner vyžadoval skúšanie celého programu v celku aj počas každodenného tréningu. Verner získal bronz hneď na svojom prvom podujatí série Grand Prix v sezóne - na súťaži „Cup of China 2010“. Na súťaži „Cup of Russia 2010“ dosiahol Verner nový osobný rekord vo voľnom programe, porazil Patricka Chana a Jeremyho Abbota a získal svoj prvý titul zo seniorskej súťaže Grand Prix. Stal sa jediným krasokorčuliarom, ktorý v sezóne 2010/2011 porazil na medzinárodnej súťaži Patricka Chana. Kvalifikoval sa do Finále Grand Prix, v krátkom programe bol piaty a vo voľných jazdách štvrtý, čo mu vynieslo celkové piate miesto. Ďalšou súťažou boli majstrovstvá Českej republiky, ktoré vyhral prvýkrát po troch rokoch. Na majstrovstvách Európy skončil na bronzovej priečke, čo bolo jeho prvé medailové umiestnenie na majstrovstvách Európy od víťazstva v roku 2008.
Po majstrovstvách Európy sa Verner spolu s ďalšími špičkovými krasokorčuliarmi zúčastnil na exhibičnej šou v KĽDR pri príležitosti 69. narodenín severokórejského vodcu Kim Čong-ila. Aj keď podujatie bolo schválené Medzinárodnou korčuliarskou úniou, predovšetkým v Česku vzbudila Vernerova účasť platená totalitným režimom kritické reakcie.
Záverečnou súťažou sezóny boli už tradične majstrovstvá sveta, na ktorých Verner skončil dvanásty.

Sezóna 2011/2012

Kvôli zraneniu chrbta, ktoré ho vyradilo zo súťaží na sedem mesiacov, musel Verner odstúpiť zo súťaže „Nebelhorn Trophy 2011“ a poznačilo aj jeho ďalšie výkony sezóny. Z dvoch súťaží série Grand Prix, na ktoré bol nominovaný sa jednej nezúčastnil („Rostelecom Cup 2011“) a v druhej skončil na 5. mieste („NHK Trophy 2011“). Na spoločných Majstrovstvách Česka, Slovenska a Poľska 2012 skončil druhý v krátkom programe, ale vyhral voľné jazdy a získal tak svoj ôsmy národný titul. Na majstrovstvách Európy bol piaty a na majstrovstvách sveta šestnásty.

Sezóna 2012/2013

Verner bol jedenásty na majstrovstvách Európy a dvadsiaty prvý na majstrovstvách sveta. Počas letnej prestávky v júni a júli 2013 trénoval v "IceDome" kempe v Oberstdorfe, kde spolupracoval s Vlastou Kopřivovou, Michaelom Huthom a Rostislavom Sinicynom. Nebol nominovaný do žiadnej súťaže série Grand Prix v sezóne 2013/2014.